Tarybos reglamentas (EB) Nr. 2470/96
1996 m. gruodžio 17 d.
pratęsiantis Bendrijos teisinės augalų veislių apsaugos terminus bulvėms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje [1], ypač į jo 19 straipsnio 2 dalį,
atsižvelgdama į Komisijos pasiūlymą,
kadangi pripažinta, jog techniniai sunkumai, su kuriais susiduriama veisiant bulves, reikalauja lėšų ilgalaikei tiriamajai veiklai, palyginti su dauguma kitų žemės ūkio kultūrų; kadangi, be to, patirtis rinkoje parodė, kad naujos bulvių veislės prekinė vertė išaiškėja tik ilgainiui, palyginti su tomis žemės ūkio kultūrų veislėmis, kurios taip pat reikalauja ilgalaikės tiriamosios veiklos; kadangi dėl minėtų priežasčių teisingas tiriamosios veiklos pinigų susigrąžinimas galimas tik vėlesniuose apsaugos etapuose, palyginti su kitomis žemės ūkio kultūromis;
kadangi tinkamiausia priemonė teisinei aplinkai, kuri padėtų įgyvendinti šį teisingą pinigų susigrąžinimą, sukurti yra Bendrijos teisinės augalų veislių apsaugos pradinio termino bulvėms pratęsimas dar penkeriems metais;
kadangi šis pratęsimas turėtų būti taikomas visoms Bendrijoje galiojančioms teisėms į augalų veislių apsaugą, suteiktoms iki šio reglamento įsigaliojimo, arba toms, kurios bus suteiktos ateityje, jei šios teisės tinkamai atsisako savininkas arba ji nutraukiama Bendrijos augalų veislių tarnybos sprendimu;
kadangi pratęsimo laikotarpį reikėtų sutrumpinti, jei prieš suteikiant Bendrijos teisinę apsaugą valstybėje narėje tos pačios veislės atžvilgiu buvo suteikta nacionalinė nuosavybės teisė arba teisės ir veislės autorius jau galėjo turėti naudos iš savo veislės; kadangi lyginamasis principas jau buvo nustatytas Reglamento (EB) Nr. 2100/94 116 straipsnio pateiktose pereinamojo laikotarpio nuostatose,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 2100/94 19 straipsnio 1 dalyje numatytos Bendrijos augalų veislių teisinės apsaugos galiojimo laikas bulvių atžvilgiu pratęsiamas penkeriais metais, nepažeidžiant minėto reglamento 116 straipsnio 4 dalies ketvirtos įtraukos nuostatų.
2. Šio straipsnio 1 dalyje minėtas pratęsimas veislėms, kurioms dar prieš Bendrijos augalų veislių teisinės apsaugos suteikimą buvo suteikta nacionalinė augalų veislių teisinė apsauga, bet kurioms netaikoma minėto reglamento 116 straipsnio 4 dalies ketvirta įtrauka, sumažinamas ilgiausiu laikotarpiu, skaičiuojant apskritais metais, kuriuos valstybėje narėje prieš suteikiant Bendrijos augalų veislių teisinę apsaugą tai pačiai veislei galiojo nacionalinė nuosavybės teisė arba teisės.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 17 d.